Nos Johannes, dominus de Cuyseaux, et Johanna, ejus uxor, notum facimus universis presentes litteras inspecturis, quod cum nos pignoris titulo obligaverimus reverendo patri Girardo, Dei gratia Eduensi episcopo, medietatem castri et tocius castellanie de Glane, in omnibus, videlicet hominibus, possessionibus, redditibus, tailliis, costumis, omnimoda justicia, juribus, servitutibus vel quasi et quibuscumque aliis, que omnia a dicto episcopo tenemus in feodum, pro sexcentum libris Viennensium, quas confitemur nos a dicto episcopo recepisse in pecunia numerata: nos iccirco dicto episcopo titulo pignoris obligamus omnia et singula supradicta pro centum libris Dyvionensium, de quibus dictus episcopus nobis in pecunia numerata plenarie satisfecit. In cujus rei testimonium, ego dictus Johannes, dominus de Cuyseaux, presentibus litteris sigillum meum apposui, et ego Johanna, cum sigillum proprium non habeam, contenta sum predicto sigillo domini et mariti mei, cum sigillo religiosi viri prioris de Grignon, quod nos ambo in predictis litteris, in majus testimonium rogavimus apponi. Nos vero dictus prior, etc. [sic]. Actum anno Domini Mº CCº quinquagesimo octavo, mense mayo.